મકર (ખ,જ) - તમે તકદીરની વિષમ પરિસ્થિતિઓમાંથી પસાર થઈ રહયાં છો એમ કહી શકાય પરંતુ,વિક્રમનું આ વર્ષ તમારે માટે સાવ પ્રતિકૂલ રહે તેમ જણાતું નથી. નવા વર્ષમાં અમુક સુખદ પ્રસંગો-ઘટનાઓ તમારે માટે પ્રતીક્ષામાં છે. જેમ-જેમ વરસ પસાર થતું જશે તેમ-તેમ તમને અનુભવ થશે કે તમારી મરજી મુજબ પણ ઘણું-ઘણું થઈ રહ્યું છે અને થતું રહે છે ! વિક્રમના આ નવા વરસમાં મકર જાતકો માટે લગ્ન-વિવાહના અનુકૂળ યોગો રચાતા હોવાથી એ તરફ લક્ષ આપવું જોઈએ. કોઈ ખોટું પાત્ર પસંદ નહિ થઈ જાય તે પરત્વે કાળજી રાખવી પડશે. મકર વિદ્યાર્થીઓ માટે વિક્રમના આ વર્ષમાં કોઈ પ્રકારની સફળતા જરૂર મળે પણ તે અપેક્ષા કરતાં વધુ નહિ હોય તે શક્ય છે. તો પણ, સાથે-સાથે મહેનત વધુ તથા આયોજનપૂર્વકની રાખશો તો પરિણામ ચોક્કસ સારું લાવી શકશો. મકર રાશિ ધરાવતા વેપારીઓ માટે -વ્યવસાયીઓ માટે વિક્રમના આ નવ વર્ષ દરમ્યાન, અમુક ઊજળી તકો ઊભી થશે તે વાત ચોક્કસ છે પણ, તેઓએ વ્યસનથી નિત્ય દૂર જ રહેવું જોઈશે નહિ તો, કોઈ ખોટા નિર્ણયો લઈ બેસવાથી લાભની બાજી હાનિ તરફ ઘસડી જાય તેવી એક શક્યતા નકારી શકાય નહિ ! કોઈ પણ જુગારી પ્રવૃત્તિઓ અપનાવવી નહિ. ઉતાવળો તેમજ ઉતાવળીયા વ્યક્તિઓથી ખૂબ જ સંભાળજો. વેપારમાં અમુક પ્રકારે તરક્કી સાથે મકર જાતકોને દગા -ફટકા તેમજ છેતરપિંડી વગેરેની પણ શક્યતાઓ પણ ઊભેલી છે જ માટે સાવધાન રહેવાની સલાહ છે. વેપારના દરેક નિર્ણયમાં તમારે માનસિક રીતે જોડાયેલાં રહેવું તેમજ જ્યાં વિષય તમારી સમજ બહાર હોય ત્યાં અન્ય કોઈ નિષ્ણાતની સલાહ તરત જ લઈ લેવાનું રાખવું. સ્વસ્થ્ય એકંદરે સારું રહેશે પણ, જન્મના ગ્રહોની દશા જો આરોગ્ય માટે પ્રતિકૂળ હશે તો,તમારે અમુક રોગ-વિશેષથી જરૂર સંભાળવું પડશે ! અકસ્માત કે આકસ્મિક હાનિ વગેરેની કોઈ સંભાવના માલમ પડતી નથી. એક વાર આગામી એપ્રિલ દરમ્યાન એવી કોઈ ઘટના બનશે પણ તોયે તમારો એમાં બચાવ અચૂક થઈ જશે-તમને નક્કર હાનિ નથી થવાની ! વિક્રમ સંવતનું આ નવવર્ષ નોકરિયાતો માટે બઢતી-પ્રમોતીઓનની સંભાવના બતાવે છે પણ, તમારા વિરોધીઓ તમારા પર હાવી થઈ જઇ શકે માટે વિરોધીઓને નાથવાની કોઈ નીતિ તમારે નક્કી કરવી પડે અથવા તો તમારી દિશા જ એવી રાખવી જેમાં વિરોધી વર્ગ તમારું કશું બગાડી નહિ શકે ! આ નવું વર્ષ તમને લોભ-લાલચમાં રાખી કોઈ ખોટો હાનિકારક નીરની લેવડાવી દઈ શકે છે માટે, એ બાબતે ખાસ સચેત રહેજો. સંતાનવિહોણા જાતકો માટે વિક્રમના આ નવા વરસમાં મકર જાતકો સારું સંતાનપ્રાપ્તિ માટે ઉજળા ગ્રહમાન નજરે પડી રહયા છે. એ દિશામાં પ્રયત્નો કરવા જોઈએ. વિક્રમસંવતનું આ ૨૦૭૫નું વરસ પાર્ટનરશીપ-ભાગીદારી -સંયુક્ત સાહસો વગેરે માટે મકર જાતકોને ફળદાયી નોવડી શકે પરંતુ, દરેક નિર્ણય ઊંડો વિચાર કરી સમજપૂર્વક લેવો અને ટૂંકા ગાળાના લાભ કરતાં લાંબા ગાળાના લાભ વિષે તેમજ સંભવિત હાનિ વિષે પણ પૂરતો વિચાર કરી લેવો ! જેથી, પાછળથી કોઈ વધુ સારો નિર્ણય લઈ શકાયો હોત તેવો વસવસો રહી ન જાય ! (આલેખન: ડો. કૌશિક કુમાર દીક્ષિત. - મો: 93289 27029)